

Rijeka, 30. prosinac 2024.

**J A V N I P O Z I V**

**ZA SUFINANCIRANJE PROGRAMA I PROJEKATA**

 **U PODRUČJU DEMOKRATSKE POLITIČKE KULTURE, DUHOVNOSTI, HOBISTIČKE DJELATNOSTI, LJUDSKIH PRAVA, MEĐUNARODNE SURADNJE, ZAŠTITE OKOLIŠA I PRIRODE, TE CIVILNE ZAŠTITE U 2025. GODINI**

**I.**

Financijska sredstva koja se dodjeljuju putem ovog Javnog poziva odnose se na programe i projekte u području demokratske političke kulture, duhovnosti, hobističke djelatnosti, ljudskih prava, međunarodne suradnje, zaštite okoliša i prirode, te civilne zaštite.

Programom se smatra, u smislu ovog Javnog poziva, skup usko povezanih, kontinuiranih aktivnosti i projekata usmjerenih ispunjenju određenog cilja.

Projektom se smatra, u smislu ovog Javnog poziva, skup aktivnosti kojima je unaprijed utvđeno vrijeme trajanja i u kojem su planirani rashodi i izdaci za ostvarenje određenog cilja.

Projektom se smatra, u smislu ovog Javnog poziva, i kapitalni projekt koji ima za cilj povećanje kapaciteta, mijenjanje namjene ili znatno poboljšanje funkcionalnosti svojstva nefinancijske imovine ili izgradnju novog prostora za rad neprofitne organizacije (što uključuje i troškove projektiranja) neophodnih za provedbu programa neprofitne organizacije.

Projektom se smatra, u smislu ovog Javnog poziva i tekuće i investicijsko ulaganje kao što je: servisiranje opreme i uređaja, uređenje unutarnjih i vanjskih zidova, popravci i zamjena dotrajalih dijelova neophodnih za provedbu programa neprofitne organizacije.

**II.**

Prijavitelji sukladno ovom Javnom pozivu mogu prijavit programe/projekte za sljedeća prioritetna područja:

* demokratska politička kultura (volonterstvo, razvoj civilnog društva, razvoj lokalne zajednice),
* duhovnost (religijsko/vjerničke djelatnosti, duhovne djelatnosti),
* hobistička djelatnost (filatelističke, kartaške i druge hobističke djelatnosti),
* ljudska prava (suzbijanje i zaštita od diskriminacije, zaštita prava potrošača, njegovanje zavičajnog identiteta),
* međunarodna suradnja (međunarodna prijateljstva),
* zaštita okoliša i prirode (očuvanje prirode i zaštita okoliša, energetska učinkovitost, zaštita životinja),
* civilna zaštita (dobrovoljno vatrogastvo i ostale djelatnosti iz područja civilne zaštite).

Davatelj sredstava zadržava pravo preraspodijeliti iznose financiranja po pojedinom području do maksimalno 10% ukupne vrijednosti ovog Javnog poziva.

**III.**

Prijavu na Javni poziv mogu podnijeti Prijavitelji upisani u Registar udruga odnosno drugi odgovarajući registar i u Registar neprofitnih organizacija (udruge i njihovi savezi, te druge neprofitne organizacije - zaklade, fundacije, ustanove, umjetničke organizacije, sindikati, komore, udruge poslodavaca i vjerske zajednice), a koje su uredno ispunile obveze iz prethodno sklopljenih ugovora o financiranju iz proračuna Primorsko-goranske županije i drugih javnih izvora.

**IV.**

Javni poziv se ne odnosi na ustanove kojima je osnivač Primorsko-goranska županija, ustanove koje su proračunski korisnici drugih proračuna, zatim na turističke zajednice i druge pravne osobe koje su, sukladno propisima koji uređuju poreze, obveznici utvrđivanja i plaćanja poreza na dobit za svoju ukupnu djelatnost.

**V.**

Prijave se mogu poslati za sufinanciranje programa/projekata koji će se provoditi ili započeti provoditi tijekom 2025. godine.

Svaki prijavitelj može na ovaj Javni poziv prijaviti najviše dva programa/projekta, s time da se neće razmatrati prijave za one programe/projekte koje je prijavitelj prijavio na neki drugi javni poziv raspisan od ovog ili drugog županijskog upravnog odjela.

Župan zadržava pravo poništiti Javni poziv u bilo kojem trenutku bez obaveze navođenja razloga.

**VI.**

 Programi i projekti ocjenjivat će se na slijedeći način

* sa 30% od ukupnog broja bodova zastupljen je odnos vrijednosti programa/projekta u odnosu na društvenu korist,
* preostalih 70% od ukupnog broja bodova, boduje se prema slijedećim kriterijima
* jasno definiran i realno dostižan cilj programa/projekta,
* jasno definirani korisnici programa/projekta,
* jasno određena vremenska dinamika i mjesto provedbe programa/projekta,
* realan odnos troškova i planiranih aktivnosti programa/projekta,
* kadrovska sposobnost prijavitelja za provedbu programa/projekta,
* osigurano sufinanciranje programa/projekta iz drugih izvora,
* kvaliteta dosadašnje suradnje prijavitelja programa/projekta s Županijom.

**VII.**

 Ukupna vrijednost ovog Javnog poziva iznosi 160.000,00 eura.

 Predviđeni iznos po pojedinom prioritetnom području:

|  |  |
| --- | --- |
|  |  |
| Demokratska politička kultura | 15.000 € |
| Duhovnost | 20.000 € |
| Hobistička djelatnost | 25.000 € |
| Ljudska prava | 35.000 € |
| Međunarodna suradnja | 5.000 € |
| Zaštita okoliša i prirode | 30.000 € |
| Civilna zaštita | 30.000 € |

Raspon sredstava namijenjen financiranju pojedinog programa/projekta je od 300,00 eura do najviše 5.000,00 eura.

**VIII.**

Prijave se dostavljaju isključivo na propisanim obrascima, koji su zajedno s Uputama za prijavitelje i ostalom natječajnom dokumentacijom, dostupni na mrežnoj stranici Primorsko-goranske županije: [www.pgz.hr](http://www.pgz.hr).

**IX.**

 Prijave se mogu dostaviti na tri načina:

1. poštom u zatvorenoj omotnici na adresu:

**PRIMORSKO-GORANSKA ŽUPANIJA**

**UPRAVNI ODJEL ZA POSLOVE**

**ŽUPANA I ŽUPANIJSKE SKUPŠTINE**

 **(Prijava na Javni poziv)**

**Adamićeva 10, 51000 Rijeka**

ili

1. osobnom dostavom zatvorene omotnice s upisanom adresom iz točke 1. preko pisarnice Primorsko-goranske županije na adresi Riva 10, Rijeka.
2. putem elektronske pošte na adresu: javni.poziv@pgz.hr

**Napomena**: ukoliko se prijava dostavlja putem elektronske pošte potrebno je skenirati sve ispunjene, potpisane i ovjerene obrasce i potrebne potvrde.

**X.**

Javni poziv je otvoren do 30. siječnja 2025. godine do 12,00 sati.

**XI.**

 Odluku o dodjeli sredstava za sufinanciranje programa i projekata donosi Župan na prijedlog Povjerenstva za ocjenjivanje prijavljenih programa/projekata.

Odluka o odobravanju i rasporedu financijskih sredstava biti će objavljena na web stranici Primorsko-goranske županije.

**XII.**

 Postupak zaprimanja, otvaranja, ocjenjivanja, mjerila i uvjeti za financiranje, dostave dodatne dokumentacije, donošenje odluke o dodjeli sredstava i druga pitanja vezana uz ovaj Javni poziv detaljno su opisani u Uputama za prijavitelje na Javni poziv, koje će se zajedno s ostalom natječajnom dokumentacijom nalaziti na mrežnoj stranici Primorsko-goranske županije od dana 30. prosinca 2024. godine.

**XIII.**

Prijavitelj kojem se dodijele sredstva potpisuje ugovor o sufinanciranju programa/projekta. Obveza je Prijavitelja da striktno namjenski i racionalno troši donirana sredstva.

Prijavitelj se obvezuje nakon završetka programa/projekta pravovremeno dostaviti detaljan izvještaj o utrošenim sredstvima.

**XIV.**

Prijavitelj će poduzeti sve potrebne mjere u svrhu izbjegavanja sukoba interesa pri korištenju odobrenih sredstava i bez odgode će obavijestiti davatelja financijskih sredstava o svim situacijama koje predstavljaju ili koje bi mogle dovesti do takvog sukoba

Sukob interesa postoji kada je nepristrano izvršenje ugovornih obveza bilo koje osobe vezane ugovorom ugroženo zbog prilike da ta osoba svojom odlukom ili drugim djelovanjem pogoduje sebi ili sebi bliskim osobama, zaposleniku, članu udruge, članu upravnog tijela ili čelniku te udruge ili bilo koje druge udruge povezane na bilo koji način s tom udrugom, društvenim skupinama i organizacijama, a nauštrb javnog interesa i to u slučajevima obiteljske povezanosti, ekonomskih interesa ili drugog zajedničkog interesa s drugom osobom.

**XV.**

Sva pitanja vezana uz ovaj Javni poziv mogu se postaviti isključivo elektroničnim putem, slanjem upita na adresu elektroničke pošte javni.poziv@pgz.hr najkasnije 7 radnih dana prije isteka roka za predaju prijava na Javni poziv.